PAGE  
2




PARLAMENTUL ROMÂNIEI

CAMERA DEPUTAŢILOR
	COMISIA JURIDICĂ, 
DE DISCIPLINĂ ŞI IMUNITĂŢI                           
	Bucureşti,  7 mai 2007 
PL-x  275 /2007                      


A V I Z
     asupra proiectului de lege pentru respingerea Ordonanţei Guvernului nr.13/2007 pentru completarea art.5 din Ordonanţa Guvernului nr.43/2000 privind protecţia patrimoniului arheologic şi declararea unor situri arheologice ca zone de interes naţional
                  În conformitate cu prevederile art.95 din Regulamentul Camerei Deputaţilor, republicat, cu modificările ulterioare, Comisia juridică, de disciplină şi imunităţi a fost sesizată, spre dezbatere şi avizare, cu proiectul de lege pentru respingerea Ordonanţei Guvernului nr.13/2007 pentru completarea art.5 din Ordonanţa Guvernului nr.43/2000 privind protecţia patrimoniului arheologic şi declararea unor situri arheologice ca zone de interes naţional,  trimis cu adresa nr. PL-x 275 din 23 aprilie 2007  şi înregistrat cu nr.31/466 din 24 aprilie 2007.

   În conformitate cu dispoziţiile art.75 alin.(1) din Constituţia României, republicată şi ale art. 92 alin. (9) pct.1 din Regulamentul Camerei Deputaţilor, republicat, Camera Deputaţilor este  Cameră decizională.
                  Proiectul de lege are ca obiect respingerea Ordonanţei Guvernului nr.13/2007 pentru completarea art.5 din Ordonanţa Guvernului nr.43/2000 privind protecţia patrimoniului arheologic şi declararea unor situri arheologice ca zone de interes naţional, ordonanţă prin care se completează art. 5 din  Ordonanţa Guvernului nr.43/2000, în sensul simplificării procesului de cercetare arheologică, în vederea obţinerii mai rapide a certificatului de descărcare de sarcină arheologică în cazul proiectelor de infrastructură de transport de interes naţional. Certificatul  urmează a fi emis pentru fiecare parte din  teren care poate fi redată activităţilor umane curente. Ordonanţa prevede, de asemenea, ca în termen de 60 de zile de la adoptare, să fie elaborată metodologia cercetării arheologice pentru proiectele de infrastructură de transport de interes naţional. 
   Senatul, în calitate de primă Cameră sesizată, a adoptat proiectul de lege pentru respingerea Ordonanţei Guvernului nr.13/2007,  în şedinţa din 16 aprilie 2007, întrucât din dezbateri a rezultat că simplificarea procesului de cercetare arheologică, făcută printr-o modalitate care nu este prevăzută în textul ordonanţei, ar impieta grav asupra protecţiei patrimoniului arheologic, putând duce la amânarea sau chiar la ratarea descoperirilor arheologice.

 Potrivit prevederilor art.61 din Regulamentul Camerei Deputaţilor, republicat, membrii Comisiei au examinat,  în şedinţa din data de 7 mai 2007,  proiectul de lege supus avizării, expunerea de motive, şi avizul favorabil emis de Consiliul Legislativ cu nr.96 din 29.01.2007 la proiectul de ordonanţă.
                  În urma dezbaterilor, Comisia juridică, de disciplină şi imunităţi a hotărât, cu unanimitate de voturi, avizarea   favorabilă a proiectului de Lege pentru respingerea Ordonanţei Guvernului nr.13/2007 pentru completarea art.5 din Ordonanţa Guvernului nr.43/2000 privind protecţia patrimoniului arheologic şi declararea unor situri arheologice ca zone de interes naţional,  în forma adoptată de Senat.
   În raport de obiectul şi conţinutul reglementării, proiectul de lege face parte din categoria legilor ordinare.
                                PREŞEDINTE,                               SECRETAR
                                Sergiu Andon                                  George Băeşu

  Consilier, 
  C. Păduroiu

